
EXPUNERE DE MOTIVE – REZUMATUL FAPTELOR ȘI CONSTATĂRILOR
[bookmark: _Hlk232586093]Pescuitul în Marea Mediterană face parte din istoria, cultura și identitatea Europei. Timp de secole, comunitățile costiere mediteraneene și-au construit dezvoltarea economică și socială în jurul unei activități de pescuit care nu numai că asigură alimente de calitate pentru milioane de cetățeni europeni, ci contribuie și la coeziunea teritorială, la ocuparea forței de muncă și la conservarea cunoștințelor și tradițiilor adânc înrădăcinate.
Adoptarea Regulamentului (UE) 2019/1022 privind instituirea unui plan multianual pentru activitățile de pescuit care exploatează stocuri demersale în vestul Mării Mediterane a răspuns necesității de a asigura refacerea anumitor stocuri de pește supuse presiunii. Sectorul, statele membre și instituțiile europene împărtășesc obiectivul ca resursele marine să fie exploatate sustenabil. Cu toate acestea, după mai mult de cinci ani de aplicare, experiența acumulată demonstrează că actualul cadru de reglementare are limitări semnificative care impun o revizuire în profunzime și urgentă, pentru a avansa astfel către obiectivul comun al UE de creștere a competitivității în toate domeniile.
În această perioadă, flota mediteraneeană a depus eforturi extraordinare de adaptare. Pescarii au acceptat reduceri succesive ale efortului de pescuit, au suportat costuri economice importante și au investit resurse semnificative pentru a îmbunătăți sustenabilitatea activității lor. Adoptarea unor unelte mai selective, instalarea de porți volante, utilizarea unor plase mai selective și alte îmbunătățiri tehnice demonstrează angajamentul sectorului de a conserva resursele și de a-și reduce impactul asupra mediului pentru a-și putea continua activitatea, care sprijină mii de întreprinderi de pescuit din Marea Mediterană, majoritatea aparținând unor familii lucrătoare.
Aceste eforturi au contribuit la generarea unor rezultate pozitive pentru anumite stocuri. Cu toate acestea, punerea în practică a planului a evidențiat și dificultăți economice și sociale semnificative. În multe cazuri, reducerea continuă a zilelor de pescuit a adus activitatea navelor aproape de pragurile minime de profitabilitate sau chiar sub acestea, compromițând viabilitatea întreprinderilor de pescuit, reînnoirea generațiilor și menținerea locurilor de muncă în comunitățile costiere.
Această evaluare scoate în evidență că metodologia aplicată în prezent în planul multianual continuă să acorde o pondere predominantă indicatorilor biologici, fără a integra suficient consecințele socioeconomice care decurg din deciziile de gestionare. Politica comună în domeniul pescuitului se bazează pe trei piloni inseparabili: durabilitatea mediului, sustenabilitatea economică și sustenabilitatea socială. Niciunul dintre aceștia nu se poate dezvolta în mod izolat.
Raportoarea consideră deosebit de îngrijorătoare punerea în aplicare a conceptului de „stoc cel mai vulnerabil”, care a condus la un sistem rigid de gestionare a efortului, bazat pe logica așa-numitelor specii de blocaj. Această abordare nu reflectă în mod adecvat realitatea pescuitului mixt în Marea Mediterană, caracterizat de capturarea simultană a mai multor specii și de o mare diversitate operațională între regiuni și segmente de flotă.
Prin urmare, raportul propune o reformă ambițioasă a regulamentului care să permită adaptarea funcționării sale la caracteristicile reale ale pescuitului în Marea Mediterană. Modificările propuse includ eliminarea definiției pentru „stocul cel mai vulnerabil”, includerea explicită a unor criterii socioeconomice în procesul decizional și în alocarea zilelor de pescuit, precum și reforma articolului 4 pentru a recunoaște pe deplin caracterul mixt al acestor activități de pescuit.
Se propune, de asemenea, introducerea unor mecanisme de flexibilitate care există deja în alte planuri multianuale ale Uniunii Europene, printre care stabilizatori care să limiteze reducerile anuale ale efortului de pescuit, transferuri interanuale și sisteme de gestionare mai previzibile care să le permită întreprinderilor să își planifice activitatea și investițiile pe termen mediu și lung.
Situația specifică a anumitor activități de pescuit necesită, de asemenea, o atenție deosebită. Pescuitul de crevete roșu constituie un exemplu perfect de reglementare excesiv de complexă, deoarece este supus atât unui sistem de cote, cât și unor limitări ale zilelor de pescuit. Această dublă restricție a creat dificultăți economice și operaționale semnificative, motiv pentru care în raport se solicită eliminarea sa urgentă.
Îmbunătățirea guvernanței pescuitului în Marea Mediterană necesită, de asemenea, consolidarea bazei științifice a deciziilor. Disponibilitatea unor date fiabile, coordonarea între organismele științifice naționale, europene și regionale și cooperarea cu Comisia Generală pentru Pescuit în Marea Mediterană sunt elemente esențiale pentru a asigura luarea unor decizii transparente și fundamentate. În mod similar, este necesar să se evalueze în mod corespunzător efectele reale ale măsurilor deja adoptate înainte de a lua în considerare noi reduceri ale posibilităților de pescuit.
Sustenabilitatea pescuitului în Marea Mediterană nu depinde exclusiv de flotele europene. Persistența activităților de pescuit ilegal, nedeclarat și nereglementat în bazinul mediteraneean, precum și diferențele în ceea ce privește nivelul de conformitate dintre țările riverane creează situații de concurență neloială și compromit eforturile depuse de pescarii europeni. Prin urmare, raportul pledează pentru consolidarea cooperării regionale, a rolului Comisiei Generale pentru Pescuit în Marea Mediterană și a capacităților de control, inspecție și supraveghere atât ale statelor membre, cât și ale Agenției Europene pentru Controlul Pescuitului.
Pescuitul este, în plus, un sector strategic pentru Uniunea Europeană. Într-un context geopolitic marcat de importanța tot mai mare a autonomiei strategice și a securității alimentare, producția europeană de produse pescărești reprezintă un atu esențial care trebuie protejat și consolidat. Menținerea unei flote moderne, competitive și sustenabile este o condiție indispensabilă pentru reducerea dependenței de importurile din țări terțe și pentru garantarea aprovizionării consumatorilor europeni cu produse pescărești de înaltă calitate.
În final, raportoarea consideră că este imperativ ca viitoarea revizuire a planului multianual pentru vestul Mării Mediterane să facă parte dintr-un efort mai amplu de simplificare și modernizare a politicii comune în domeniul pescuitului. Reglementările europene trebuie să asigure în continuare sustenabilitatea resurselor, dar trebuie, de asemenea, să fie mai ușor de înțeles, mai proporționale și mai adaptate la realitatea operațională a sectorului. Competitivitatea flotei europene, reînnoirea generațiilor, inovarea și rentabilitatea economică trebuie să se afle din nou în centrul politicilor UE în domeniul pescuitului.
Prezentul raport urmărește să contribuie la acest obiectiv printr-o propunere echilibrată care să combine durabilitatea mediului, viabilitatea economică și coeziunea socială, asigurând un viitor pentru pescuitul din Marea Mediterană și pentru comunitățile care depind de acesta.

[bookmark: _Toc233880861]PROPUNERE DE REZOLUȚIE A PARLAMENTULUI EUROPEAN
referitoare la planul multianual pentru activitățile de pescuit care exploatează stocuri demersale în vestul Mării Mediterane
(2026/2074(INI))
Parlamentul European,
–	având în vedere planul multianual pentru activitățile de pescuit care exploatează stocuri demersale în vestul Mării Mediterane,
–	având în vedere articolul 3 alineatul (3) din Tratatul privind Uniunea Europeană (TUE), articolul 4, articolul 43 alineatul (3) și articolul 191 din Tratatul privind funcționarea Uniunii Europene (TFUE) și articolul 37 din Carta drepturilor fundamentale a Uniunii Europene,
–	având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (Regulamentul privind PCP),
–	având în vedere Regulamentul (UE) 2019/1022 al Parlamentului European și al Consiliului din 20 iunie 2019 privind instituirea unui plan multianual pentru activitățile de pescuit care exploatează stocuri demersale în vestul Mării Mediterane și de modificare a Regulamentului (UE) nr. 508/2014,
–	având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului,
–	având în vedere Regulamentul (UE) 2023/2053 al Parlamentului European și al Consiliului din 13 septembrie 2023 privind stabilirea unui plan multianual de gestionare pentru tonul roșu din Oceanul Atlantic de Est și din Marea Mediterană, de modificare a Regulamentelor (CE) nr. 1936/2001, (UE) 2017/2107 și (UE) 2019/833 și de abrogare a Regulamentului (UE) 2016/1627,
–	având în vedere Regulamentul (UE) 2023/2842 al Parlamentului European și al Consiliului din 22 noiembrie 2023 de modificare a Regulamentului (CE) nr. 1224/2009 al Consiliului și de modificare a Regulamentelor (CE) nr. 1967/2006 și (CE) nr. 1005/2008 ale Consiliului și a Regulamentelor (UE) 2016/1139, (UE) 2017/2403 și (UE) 2019/473 ale Parlamentului European și ale Consiliului în ceea ce privește controlul pescuitului,
–	având în vedere raportul privind situația pescuitului în Marea Mediterană și Marea Neagră al Comisiei Generale pentru Pescuit în Marea Mediterană (CGPM) a Organizației Națiunilor Unite pentru Alimentație și Agricultură (FAO),
–	având în vedere Directiva 2008/56/CE a Parlamentului European și a Consiliului din 17 iunie 2008 de instituire a unui cadru de acțiune comunitară în domeniul politicii privind mediul marin (Directiva-cadru Strategia pentru mediul marin),
–	având în vedere Directiva 2014/89/UE din 23 iulie 2014 a Parlamentului European și a Consiliului de stabilire a unui cadru pentru amenajarea spațiului maritim (Directiva privind amenajarea spațiului maritim),
–	având în vedere raportul Comitetului științific, tehnic și economic pentru pescuit (CSTEP) din 10 decembrie 2020 intitulat „Dimensiunea socială a PCP” (CSTEP 20-14),
–	având în vedere rezoluția sa din 11 mai 2023 către un sector european al algelor puternic și sustenabil,
–	având în vedere rezoluția sa din 19 ianuarie 2023 referitoare la situația pescuitului la scară mică în UE și la perspectivele viitoare,
–	având în vedere rezoluția sa din 18 ianuarie 2024 referitoare la stadiul actual al aplicării politicii comune în domeniul pescuitului și perspective de viitor,
–	având în vedere comunicarea Comisiei din 5 iunie 2025 intitulată „Pactul european privind oceanul planetar” (COM(2025)0281),
–	având în vedere raportul lui Enrico Letta din aprilie 2024 intitulat „Mult mai mult decât o piață”,
–	având în vedere raportul lui Mario Draghi din 9 septembrie 2024 intitulat „Viitorul competitivității europene”,
–	având în vedere Orientările politice pentru următoarea Comisie Europeană 2024‑2029 din 18 iulie 2024,
–	având în vedere comunicarea Comisiei din 29 ianuarie 2025 intitulată „O Busolă pentru competitivitatea UE” (COM(2025)0030),
–	având în vedere comunicarea Comisiei din 16 octombrie 2025 intitulată „Pactul pentru Mediterana – O mare, un pact, un viitor”,
–	având în vedere comunicarea Comisiei din 6 iunie 2025 intitulată „Pescuitul sustenabil în UE: situația actuală și orientări pentru 2026” (COM(2025)0296),
–	având în vedere articolul 55 din Regulamentul său de procedură, precum și articolul 1 alineatul (1) litera (e) din decizia Conferinței președinților din 12 decembrie 2002 privind procedura de autorizare a întocmirii rapoartelor din proprie inițiativă și anexa 3 la aceasta,
–	având în vedere raportul Comisiei pentru pescuit (A10‑0000/2026),
A.	întrucât Marea Mediterană este una dintre cele mai diverse regiuni marine din lume, care sprijină comunitățile și economiile costiere ce depind de pescuit de milenii, un leagăn al civilizațiilor și un pilon fundamental al identității culturale, istorice și economice a Europei;
B.	întrucât sectorul pescuitului din Marea Mediterană este esențial pentru ocuparea forței de muncă, coeziunea teritorială și securitatea alimentară a Uniunii;
C.	întrucât, în ultimii șapte ani, flotele de pescuit din Marea Mediterană au suferit reduceri semnificative ale efortului de pescuit și întrucât, în unele segmente, cum ar fi flota spaniolă de traulere, aceste reduceri au depășit 44 %;
[bookmark: _Hlk232249914]D.	întrucât flota de pescuit, în special în Marea Mediterană, a depus eforturi semnificative pentru a se adapta și a inova în direcția unor practici mai sustenabile, în special în segmentul traulelor;
E.	întrucât măsurile compensatorii aplicate flotei mediteraneene au contribuit la atenuarea parțială a efectelor socioeconomice ale reducerilor efortului de pescuit, chiar dacă nu sunt suficiente pentru a asigura viabilitatea pe termen lung a sectorului;
F.	întrucât CSTEP și CGPM au subliniat persistența unor lacune semnificative în datele științifice privind stocurile demersale din Marea Mediterană, ceea ce îngreunează evaluarea lor corespunzătoare;
G.	întrucât corelarea efortului de pescuit cu stocul cel mai vulnerabil a generat de facto „specii de blocaj”, cu efecte disproporționate asupra pescuitului mixt și asupra viabilității economice a sectorului;
H.	întrucât, după cinci ani de aplicare, planul multianual pentru vestul Mării Mediterane a dus la rezultate inegale, cu semne pozitive de refacere pentru anumite stocuri, cum ar fi carida-roz-de-adâncime, în timp ce alte stocuri, în special merluciul, care este stocul cel mai vulnerabil, se refac mai lent;
I.	întrucât planul multianual pentru vestul Mării Mediterane nu dispune de mecanismele de flexibilitate și de stabilizare interanuale care există în alte planuri multianuale ale Uniunii, ceea ce creează insecuritate juridică și imprevizibilitate economică;
J.	întrucât caracterul mixt al pescuitului în Marea Mediterană, unde sunt capturate simultan mai multe specii, necesită măsuri de gestionare adaptive care să țină seama de selectivitatea flotei, de inovarea în domeniul uneltelor de pescuit și de reziliența socioeconomică;
K.	întrucât pescuitul ilegal, nedeclarat și nereglementat (INN) și activitățile flotelor țărilor terțe în Marea Mediterană nu sunt nici acum controlate suficient, ceea ce are efecte negative asupra stocurilor de pește și a competitivității flotei europene;
[bookmark: _Hlk232249365]L.	întrucât sectorul pescuitului trebuie să devină mai atractiv pentru a asigura reînnoirea generațiilor, pentru a-i îmbunătăți competitivitatea și pentru a-i asigura viabilitatea;
M.	întrucât Fondul european pentru afaceri maritime, pescuit și acvacultură este esențial pentru a îmbunătăți sustenabilitatea și competitivitatea sectorului pescuitului și acvaculturii, pentru a sprijini grupurile de acțiune locală în domeniul pescuitului și pentru a consolida dezvoltarea comunităților costiere astfel că ar trebui menținut ca fond specific, cu o finanțare adecvată,
Reformarea planului multianual pentru vestul Mării Mediterane
1.	îndeamnă Comisia să prezinte, până la 1 decembrie 2026, o propunere legislativă pentru o reformare cuprinzătoare a Regulamentului (UE) 2019/1022, prin modificarea următoarelor aspecte:
A)	înlocuirea normelor în vigoare de reducere a efortului de pescuit de la articolul 4 alineatul (3) cu o abordare specifică de gestionare a pescuitului mixt, astfel cum se aplică în alte planuri multianuale, renunțând la limitarea zilelor de pescuit din cauza „speciilor de blocaj”;
B)	introducerea unor mecanisme de flexibilitate adaptivă, cum ar fi transferarea de la an la an a cel puțin 10 % din posibilitățile de pescuit și stabilirea unor cicluri bienale de gestionare a efortului de pescuit, cu scopul de a oferi previzibilitate pe termen lung pescarilor și sectoarelor de prelucrare;
C)	încorporarea unor mecanisme de stabilizare care să limiteze reducerile și creșterile numărului de zile la 20 %, cu condiția să se depășească un prag minim de rentabilitate, incluzând explicit impactul socioeconomic în procesul decizional (articolul 3);
2.	salută cererea de contribuții pentru o evaluare a impactului publicată de Comisie la 26 mai 2026 cu privire la planul multianual, precum și angajamentul său de a evalua efectele socioeconomice ale măsurilor aplicate;
[bookmark: _Hlk232250351]3.	invită Comisia să organizeze consultări obligatorii cu toate părțile interesate relevante, în special cu Consiliul consultativ pentru Marea Mediterană, cu organismele științifice regionale, cu organizațiile de pescari și cu industriile de prelucrare, înainte de a adopta noi restricții;
4.	invită Comisia să revizuiască de urgență situația specifică a pescuitului de crevete roșu, singura specie care face obiectul a două măsuri coercitive simultan, și anume sistemul de cote și limitările zilelor de pescuit, cu scopul de a elimina o dublă sarcină de reglementare care a avut efecte deosebit de grave asupra viabilității economice și operaționale a acestei activități de pescuit în vestul Mării Mediterane;
Consolidarea guvernanței pescuitului în Marea Mediterană: știință, monitorizare și cooperare regională
[bookmark: _Hlk232250426]5.	invită Comisia și statele membre să consolideze coordonarea cercetării științifice în domeniul pescuitului cu cele mai recente date la nivel european, național și regional, să îmbunătățească interoperabilitatea și schimburile între bazele de date ale Uniunii, ale CGPM și ale institutelor tehnice naționale;
[bookmark: _Hlk232251342]6.	este profund îngrijorat de relatările privind pescuitul INN practicat de țări terțe în apele Mării Mediterane, inclusiv în zonele economice exclusive ale statelor membre; subliniază necesitatea de a înființa un birou european de control al importurilor pentru a împiedica intrarea produselor INN pe piața internă;
[bookmark: _Hlk232250512]7.	îndeamnă Comisia să consolideze cooperarea regională prin integrarea planului multianual pentru vestul Mării Mediterane în cadrul mai larg al politicii de vecinătate a Uniunii; salută obiectivele Pactului pentru Mediterana orientate către consolidarea cooperării în materie de guvernanță a pescuitului, control, inspecție, monitorizare și supraveghere în contextul pescuitului INN;
Asigurarea unui sprijin echitabil pentru pescuitul în Marea Mediterană
[bookmark: _Hlk232250717]8.	invită Comisia și statele membre să aloce un buget dedicat de cel puțin 7 290 miliarde EUR pentru a sprijini modernizarea și reînnoirea flotei (inclusiv unelte de pescuit selective, motoare cu emisii scăzute, monitorizare digitală), încetarea temporară a activității și programele de diversificare economică;
9.	îndeamnă Comisia Europeană să prezinte un pachet legislativ de simplificare pentru a asigura competitivitatea politicii comune în domeniul pescuitului, care să includă o revizuire specifică a Regulamentului privind planul multianual pentru stocurile demersale din vestul Mării Mediterane, încorporând modificările și adaptările menționate în prezentul raport;
[bookmark: _Hlk232096158]10.	solicită Comisiei ca, înainte de a introduce noi reduceri ale posibilităților de pescuit, să acorde suficient timp pentru ca măsurile deja luate să poată produce rezultate măsurabile și să facă obiectul unei evaluări adecvate a impactului lor biologic, economic și social;
11.	încredințează Președintei sarcina de a transmite prezenta rezoluție Consiliului și Comisiei.

[bookmark: FootprintPageRR][bookmark: _Toc233880862]ANEXĂ: DECLARAȚIE PRIVIND CONTRIBUȚIILE
<FootprintIntro>În conformitate cu articolul 8 din anexa I la Regulamentul de procedură, raportoarea declară că a inclus în raportul său contribuții privind aspecte care țin de subiectul dosarului, pe care le-a primit pentru elaborarea proiectului de raport de la următorii reprezentanți de interese care intră sub incidența Acordului interinstituțional privind un registru de transparență obligatoriu[footnoteRef:1] sau de la următorii reprezentanți ai autorităților publice din țările terțe, inclusiv misiuni diplomatice și ambasade ale acestora:</FootprintIntro> [1:  Acordul interinstituțional din 20 mai 2021 dintre Parlamentul European, Consiliul Uniunii Europene și Comisia Europeană privind un registru de transparență obligatoriu (JO L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

